Onsdag ettermiddag ble det lekket titusenvis av liter med fyringsolje fra en bedrift i Gamle Oslo.

I kveld måtte politiet bistå brannvesenet med å få folk opp av Sørenga bad etter at fyringsoljen begynte å sige inn i badeområdet.

– Det er en del badegjester, men de er flinke til å lytte til politiets pålegg, og alle skal nå være ute av vannet, sier operasjonsleder Christian Krohn Engeseth til NRK.

Brannvesenet arbeider fremdeles med skadebegrensning av utslippet i Alnaelva. Politiet har satt i gang etterforskning av oljeutslippet.

Sørenga bad ble tømt for badegjester onsdag kveld etter oljeutslippet i Alnaelva. Foto: Frederic Christophe Pouchoulin

- Hvis du lukter diesel må du ta deg en dusj Du trenger javascript for å se video.

– Oljeutslippet må granskes

Lekkasjen skal ha skjedd fra tre tanker ved en bedrift i området mellom Enebakkveien og Arnjlot Gellines vei på Ryen.

Det er for tidlig å stadfeste det totale omfanget av oljeutslippet. Men Frederic Hauge i miljøstiftelsen Bellona sier til NRK at onsdagens utslipp er grov miljøkriminalitet.

– Det kan minne om utslippet i Akerselva i 2012. Da fikk Hafslund en bot på 800.000 kroner, men dette er et langt større utslipp. Nå snakker vi om bøter i millionklassen, sier Hauge.

De vil levere inn en anmeldelse i morgen tidlig.

– Her har det helt klart foregått noen ulovligheter. Det er ikke lov å lagre eller håndtere oljen uten å sikre tankene. Det er merkelig at dette skjer fordi det er store krav til sikkerheten rundt disse anleggene, sier Hauge som også er kritisk til lensene som er lagt ut.

– Min påstand er at Oslo beredskapsutvalg ikke har trykket på alarmknappen. De har ikke respondert på riktig måte, og dette må granskes. Dette er svært alvorlig, understreker Hauge.

Stortingsrepresentant for SV, Lars Haltbrekken, skriver i en e-post til NRK at de ansvarlige må rydde opp.

– Oljesølet i Alnaelva er svært alvorlig. Elva er nettopp åpnet opp, og blitt en viktig grønn åre i byen. Det er bra at Bellona anmelder saken, slik at vi får brakt på det rene hva som har skjedd, og om det er noe vi må foreta oss politisk for å hindre at slike ulykker skjer igjen.

På årets varmeste dag er Sørenga stengt for kveldsbading. Politiet oppfordrer folk til å vente med badingen til oljesølet i fjorden er borte. Foto: Frederic Christophe Pouchoulin

Ikke tilrådelig å bade før oljesølet er borte

– Kaia blir stengt så lenge man frykter at det er olje i vannet, sier politioverbetjent Nicolai Bakke-Henden til NRK.

Det er ikke tilrådelig å bade før oljesølet er borte.

– Ikke bad i fjorden dersom det lukter diesel. Og har du gjort du det, så ta deg en dusj, sier Bakke Henden.

Det har blitt lagt ut flere lenser for å hindre at oljesølet ødelegger den populære stranden. Arbeidet vil pågå utover kvelden, og flere etater er involvert i arbeidet.

Oljesølet har ingen innvirkning på drikkevannet i Oslo.

– Vi prøver å suge opp den oljen som vi kan, sier brigadesjef i Oslo brannvesen, Håvard Bakken. Du trenger javascript for å se video. – Vi prøver å suge opp den oljen som vi kan, sier brigadesjef i Oslo brannvesen, Håvard Bakken.

Her renner fyringsoljen i Alnaelva Du trenger javascript for å se video.

Brannvesenet har lagt ut lenser i Oslofjorden for å fange opp fyringsoljen. Foto: Lise Åserud / NTB scanpix